钦定古今图书集成/理学汇编/学行典/第237卷 > 冯立
## 钦定古今图书集成/理学汇编/学行典/第237卷 > 冯立

按《大唐新语》：冯立有武艺，略涉书记，事隐太子。太子
诛，左右悉逃散。立叹曰：“岂有生受其恩而逃其难？”乃
率兵犯元武门，杀将军敬君弘，谓其徒曰：“微以报太
子矣。”遂解兵而遁。俄来请罪，太宗数之曰：“闻汝构阻
我骨肉，复出兵来战，杀我将士，汝罪大也，何以逃死？”
对曰：“屈身事主，期于效命。当战之日，无所顾惮。”因歔
欷悲不自胜。太宗宥之。立谓其所亲曰：“逢莫大之恩，
终当以死奉答。”俄而突厥至便桥，立率数百人力战，
杀获甚众。太宗深嘉叹之。出牧南海。前后牧守，率多
贪冒，蛮裔患之，数为叛逆。立不营生业，衣食取给而
已。尝至贪泉，叹曰：“此吴隐之所酌泉也，饮一杯何足
道哉！吾当汲而为食。”毕饮而去。